
    Om forfatteren
   

   
    
     Lars Johan Materstvedt
    
    har doktorgrad (dr.art.) i politisk filosofi. Han er professor i filosofi ved Norges teknisk-naturvitenskapelige universitet (NTNU) i Trondheim og er også tilkjent professorkompetanse i medisinsk etikk. Tidligere postdok-­stipendiat i Kreftforeningen og ledet i den sammenheng et tverrfaglig forskningsprosjekt som innbefattet intervjuer med døende kreftpasienter inneliggende på en avdeling for lindrende (palliativ) behandling, om deres syn på og holdninger til dødshjelp. Materstvedt har i tre påfølgende utgaver av standardverket
    
     Oxford Textbook of Palliative Medicine
    
    skrevet kapitlet om dødshjelp. Han har forsket innen dødshjelpfeltet i over 20 år. Akademisk hjemmeside:
    
     
      www.materstvedt.net
     
    
   

  

 
  
   
    Forord
   

   
    Denne lille boken er et vitenskapelig arbeid med et todelt sikte­mål: Den retter seg mot personer fra en rekke fagfelt som på ulike vis enten forsker på dødshjelp – som jeg definerer i kapittel 1 – eller som gjennom sin forskning tangerer temaet på forskjellige måter. Men den henvender seg også til leger, sykepleiere og annet helsepersonell, studenter innen helsefagene, politikere, stortingsrepresentanter, journalister og kommentatorer, ideelle verdibaserte organisasjoner og den engasjerte borger.
   

   
    Det er avgjørende at den komplekse debatten om dødshjelp er velinformert, og at man ikke snakker forbi hverandre. Boken er også ment som et bidrag i så måte. Det innebærer en relativt detaljert og til tider teknisk fremstilling, men jeg prøver å forenkle der det lar seg gjøre. Underveis viser jeg flere steder til utfyllende detaljer og argumenter i den vitenskapelige litteraturen, for dem som måtte ønske å gå grundigere til verks. Således har boken en meget omfattende litteraturliste.
   

   
    Boken forsøker å komprimere et nærmest uoverkommelig tema på få sider. Det har ikke vært enkelt. I den forbindelse vil jeg rette en stor takk til min medforfatter på flere vitenskapelige artikler, lege og medisinsk etiker Morten Magelssen
    
    
    , ph.d. og første­amanuensis ved Senter for medisinsk etikk ved Universitetet i Oslo, for svært gode og innsiktsfulle innspill. Også min medforfatter på en rekke vitenskapelige publikasjoner, lege og professor i medisinsk etikk dr.med. Reidun Førde
    
    
    ved samme senter takkes for verdifulle tilbakemeldinger. Dertil takk til en anonym fagfelle som ble engasjert av Fagbokforlaget, hvis vurdering ga meg anledning til å foreta flere presiseringer og utdypninger i teksten. Jeg er meget takknemlig overfor Det humanistiske fakultet ved Norges teknisk-naturvitenskapelige universitet (NTNU), som bevilget 50 000 kroner i trykkestøtte og dermed gjorde det mulig å utgi manuskriptet. Og takk til forlagsredaktør Mette Paasche ­Kolbjørnsen for utmerket samarbeid under realiseringen av boken.

